Nîjadperesto tirk Onur Gencer vizêr kişta polîsan ra vîyart kewt bînaya HDPyî ya Îzmîrî û ey hêverî Denîze Poyraz qetil kerde dima zî kerd ke bîna bido adirî ver. Nîjadperest Gencer hêrişî ra dima amebi destbendkerdene û hetê mehkeme ra tepişîya.
Hêrişî ra dima polîsanê tirkan dest na kamerayanê esnafanê dormeyî ser û dîmenê kamerayan pakî kerdî.
Goreyê xebera Ajansê Mezopotamya polîsan dîmenî girewtî û format eşt dîmenan ser.
Eşkera bi ke Onur Gencerî rê menga gulane de ruhsatê çeke dîyabi. DW Turkçeyo ke îfadeyê Gencerî vist dest pare kerd ke Gencer menga çeleyî ra nata hêriş plan kerdêne.
Kiştoxî qirkerdişî ra dima hesabê xo yê whatsappî ra fotografê Denîze Poyraz vila kerdo.
Fotografanê Gencerî yê ke hesabê ci yê instagramî de vila bîyê eşkera kerd ke Gencer hetê dewleta tirke ra ameyo perwerdekerdene û erşawîyayo Sûrîye.
Hêriş dima ke Serekkomarê Tirkîya Recep Tayyîp Erdogan û hemkarê ci yê faşîstî MHPyî HDP kerd hedef qewimîya.
